remis voir aert drabbe
albert ende isabel etc. doen te weten
allen tegenwoirdighen ende toecommenden dat wy ontfanghen
hebben die oitmoedige supplicatie van aert drabbe arm schaemele
man woonende tot vossum belast met huysvrouwe ende vier cleyn
kinderkens, inhoudende hoe dat hij inden voerleden jaere xvic vyff in
januario commende met zekere zyne geselscap gevaeren met syne
perre uuijt deser onser stadt van brussele naer huys zyn hem ontrent
den cattenpoel buyten der selver stadt aengecomen twee jonge
edelmans oft studenten te peerde waeraff den iersten hem naer
by commende stiet op het backes oft muyl des suppliants peerdt
daerop die suppliant seyde dese oft dyer gelycke woerden in substantie
siet hier ghy wilder zyn ende daerop die voerscreven ierste
jonghman den suppliant toeseggende vuyle ende oneerbaere woerden
heeft daerenboven noch sijn rappier op hem getrocken dwelck die
suppliant siende liep naer syn perre ende naemp van zyn peerdt een
bylken in syn handt, alswannier den anderen met naeme gisleyn
vanden borch hem is aengecomen oyck met een black rappier
slaende den voerscreven suppliant over syne oiren, welcken slach
ontfanghen hebbende soo spronck hy den voerscreven joncker
ghisleyn inne ende naer den selven slaende met zyn voers.
bylken heeft hy hem ter quaeder fortuynen geraect ontrent
syn aensicht, vliedende voerden anderen daernae achter zyn kerre
vanden welcken slach rees die voerscreven gisleyn vanden
peerde zynde nyettemin byden anderen daerop wederom gesedt ende
alsoo voirts gereden ende naemaels deser werelt overleden tot
seer grooten leetwesen ende verdriet desselffs suppliants, biddende
godt almachtich dat hy zyn siele genaedich wille wesen die daerom
hem heeft moeten absenteren van onse nederlanden ende zyn domicilie
verlaeten levende met huysvrouwe ende kinderen in groote miserie
ende benauwtheyt ende hoewel tghene voers. is, is onnosel yet
geschiet alles blyckende byde informatie op tselve feyt byden mayeur
van duysborch den vyfden meert sesthien hondert vijff genomen
daeraff zynde ende dat hy oyck anderssins altydt gestaen
heeft ter goeder naeme ende fame gelyck hem den selven
nederslach by heere adriaen vanden borch ende jouffrouwe cornelia
schruers respective vader ende moeder desselfs afflyvigen
is vergeven, soo en soude hy nochtans onse voers. nederlanden
nyet derven frequenter soo verre hem nyet en wordde vercleert
gratie ende genaede in plaetsse van rigeur van justitie gelyck
hij suppliant seght heeft ons daeromme oytmoedelyck gebeden
dat geconsidereert tghene voiscreven is in desen tydt van
gratien om de bittere passie ons heeren jesu christi geleden
om het menschelyck geslacht te reconcilieren met zynen
hemelschen vader believen soude hem het voirs. ongeval
ende nederslach te vergeven ende hem daeraff
verleenen oepene brieven van remissie in behoirlycker
formen daer toe dienende met quytscheldinge van alle
amenden corporelle criminel ende civile. soo
eest dat wij desen aengesien geneyght wesende ter
beden des voerscreven suppliants ende willende hem
in dit stuck prefereren gratie ende misericorde voer
strangicheyt ende rigeur van rechte hebben den selven
suppliant inden gevalle als boven geremitteert, quyt
geschonden ende vergeven remitteren, schelden quyten ende
vergeven uuyt sunderlingher gratien by desen onsen brieve
tfeyt ende ongevalle boven geruert midtsgaders alle
offensie ende breucke corporele ende criminele
daer inne hy hem overmidts ende uuyt saecken van
tghene des voerscreven is tegen ons ende justitie
eenichssins mach hebben ontgaen ende misdraegen
ende hebben hem dyen aengaende wedergestelt ende gerestitueert
stellen weder ende restitueren tot zyne goede naeme, faeme
ende geruchte in onsen voerscreven lande van brabant ende allen
anderen onsen landen ende heerlicheyden ende tot zyne onverbeurden
goeden in dyen hij eenige onder ons heeft gelyck ende in alder
manieren soo hy was voerde toecompste vande voerscreven feyten
imponerende hier op een eeuwich geswyck onsen procureur
generael in brabant onsen amptman van brussele ende
allen anderen onsen justicieren ende officieren wye zy zyn
satisfactie ende beternisse ierst ende voer alle gedaen der
partye geinteresseerde in dyen die noch nyet gedaen en zy
ende eenige daertoe staet civilyck alleenlyck behoudelyck
dat die voerscreven suppliant gehouden sal zyn tvoerscreven
feyt tegen ons te beteren civilyck nae gelegentheyt vander
saecken ende faculteyt van zyne goeden met oyck te betaelen
de redelycke costen van justitie hieromme alreede gedaen
ende te doen, allet ter taxatien ende moderatien van onse
lieve ende getrouwe die cancellier ende luyden van onsen
raede in brabant die wy daertoe gecommitteert hebben ende
committeren bij desen. ontbieden daerom ende bevelen den selven
onse cancellier ende raedtsluyden dat voer hun geroepen
dieghene die daerom behoiren geroepen te zyn sy procederen
wel ende deughdelyck ter verifficatie ende interinemente
van desen ende totter taxatie ende moderatie vande voirss.
amende costen van justitien alsoo zy sullen bevinden behoirende
welck interinement die voerscreven suppliant schuldich ende
gehouden sal zyn te versuecken ende hem in persoone te presenteren
in onsen voirscreven raede binnen sesse maenden naestcomende
opte pene van te verbeuren deffect van desen ende dat gedaen
ende de selve civile boete ende costen van justitie getaxeert
ende betaelt synde in handen vanden genen dyen dat behoiren sal zy
onsen voerscreven procureur generael in brabant, onsen
amptman van brussele ende alle anderen onse rechteren
rechteren justicieren officieren ende ondersaeten dyen dat
aengaen sal moegen heure stedehouderen ende eenen yegelyck
van hun besundere soo hem toebehoiren sal doen laeten ende gedoogen
den voerscreven suppliant van deser onser tegenwoerdiger guntien
ende remissien en van alle d inhouden van desen inder vuegen ende
manieren voere verhaelt rustelyck vredelyck volcomelyck ende
eeuwelyck genyeten ende gebruycken sonder hun te doen oft
te laeten geschieden nu noch in toecomende tyden eenich
letsel oft moyenisse aen lyve noch aen goeden ter contrarie
maer soo verre zyn lyff off eenighe van zyne onverbeurden
goeden daeromme gearresteert, becommert oft beleth
vaeren dat zy die setten ende stellen terstont ende
sonder vertreck tot geheelder ende volcomender delivrancie
want ons alsoo gelieft. ende ten eynde dat dit vast ende
gestaedich blyve teeuwigen daegen soo hebben wy onsen
segel hier aen doen hangen. behoudelyck in andere onsen
rechte ende eenenyegelycken anderen des syns. gegeven
in onsen stadt van brussele den elffsten dach van
april int jaer ons heeren sesthienhondert sesse
onder opde plycke stont gescreven byde eertshertogen
onderteeckent cools ende was gesegelt met eenen
grooten segele in groenen wasse onder uuythangende
in syde snoeren